****

**JAVNA USTANOVA KULTURNO-INFORMATIVNI CENTAR „BUDO TOMOVIĆ“-PODGORICA**

**IZVJEŠTAJ O RADU ZA 2018. GODINU**

**Podgorica, april 2019. godine**

1. ***UVOD***

Izvještaj o radu JU KIC „Budo Tomović“ urađen je shodno odredbama iz čl. 14 i 15 *Uputstva o izradi godišnjeg programa rada i izvještaja o radu i ostvarivanju funkcija lokalne samouprave* br. 01-033/07-4.

Cilj Izvještaja o radu je da jednom godišnje informiše Skupštinu Glavnog grada Podgorice o izvršenim poslovima iz godišnjeg programa rada, kao i utrošenim budžetskim sredstvima i to na način koji omogućava sagledavanje realizovanih aktivnosti na ostvarivanju djelatnosti.

1. ***OSTVARIVANJE OSNOVNE FUNKCIJE USTANOVE***

Kulturno-informativni centar „Budo Tomović“ je kao i godinama unazad nastavio da kreativno doprinosi obogaćivanju kulturne ponude Podgorice i Crne Gore.

Profilisan koncept poslovno-programske politike u 2018. godini još jednom je prikazao KIC kao respektabilnu ustanovu kulture koja je stekla svoje prepoznatljivo mjesto i ulogu u lokalnim i regionalnim okvirima. U tom smislu, uz poštovanje tradicionalnih vrijednosti, Ustanova je nastavila da permanentno promoviše nove ideje i duh modernosti. Ovaj stvaralački spoj različitih umjetničkih stremljenja bio je usmjeren na raznovrsne ciljne grupe publike koja je ponovo u velikom broju i “na kartu više” pośećivala Ustanovu.

U skladu sa programom rada, KIC je i u 2018. godini bio otvoren i slobodan prostor za razmjenu iskustava, njegovanje regionalne i međunarodne saradnje. Posebna pažnja je posvećena i popularizaciji amaterizma i principa multikulturalnosti. Međunarodna saradnja sa stranim diplomatskim predstavništvima i institucijama, predstavljala je, kao i ranije, prepoznatljivu programsku orijentaciju.

KIC je kao jedna od najreferentnijih institucija kulture u Crnoj Gori, kako po repertoarskom konceptu i širini djelovanja, tako i po broju realizovanih aktivnosti koji zadovoljavaju kulturne potrebe građana, s pravom opravdala slogan “srce kulture grada” pod kojim već godinama djeluje.

To dokazuju i činjenice da je Ustanova realizovala 480 programa koje je pratilo oko 63 000 pośetilaca. Od ukupnog broja realizovanih sadržaja 70 je premijernih. Osnovna djelatnost, shodno Statutu, odvijala se u okviru muzičkog, dramskog, informativno-edukativnog, likovnog i filmskog programa.

*Američki ugao* projekat koji se više od petnaest godina realizuje pod okriljem KIC-a nastavio je da ostvaruje svoju misiju i afirmiše crnogorsko-američku kulturno-prosvjetnu saradnju.

KIC je sarađivao sa oko 100 nevladinih organizacija, brojnim institucijama kulture u Crnoj Gori i šire, kao i kreativnim pojedincima.

Uz podršku i razumijevanje Glavnog grada, ostvarena su značajna ulaganja u poslovni prostor i opremu. Izvršena je sanacija elektroinstalacione mreže u Velikoj sali, nabavljena nova video i audio oprema, praktikabli, rasvjeta u izložbenom holu i mikseta za rasvjetu.

**KULTURNO-UMJETNIČKI PROGRAM**

***Muzički program***

Muzički program KIC-a je bio kreativno koncipiran i bogat raznovrsnim sadržajima.

U okviru predstavljanja klasične muzike, posebnu pažnju publike privukli su ciklusi *Mladi talenti* i *Kamerna muzika*. Tradicionalni ciklus *Mladi talenti* je bio posvećen nadarenim interpretatorima i kompozitorima na koje treba obratiti pažnju i pružiti im podršku u daljem razvoju. Cjelovečernjim koncertima predstavili su se: pijanista Andrija Jovović, student Muzičke akademije u Beču, gitarista Miloš Pavićević, učenik muzičke škole “Vasa Pavić”, harmonikaš Gregorij Koč iz Kijeva, violinista Luka Perazić, polaznik londonske škole *Withgift* i pijanistkinja Đina Perazić student Muzičke akademije u Minhenu. Ciklus je obilježio i koncert Vladane Perović**,** pijanistkinje iz Podgorice koja je magistrirala na Muzičkoj akademiji u Rimu.

Ciklus *Kamerna muzika* je, kao i ranijih godina, promovisao ovaj žanr na crnogorskoj muzičkoj sceni i podsticao domaće izvođače da se okupljaju radi stvaranja različitih tematskih cjelina koje publika još nije imala priliku da čuje. Takvi su bili cjelovečernji koncerti posvećeni kamernoj muzici Vofganga Amadeusa Mocarta i Roberta Šumana. Repertoar koncerata je bio fokusiran na kamerne sastave, od trija do kvinteta, kao i djela koja se rijetko izvode na našoj koncertnoj sceni. U okviru programa *Mozart Only* nastupio je mladi gudački kvartet *Doclea* kojeg čine perspektivni članovi Crnogorskog simfonijskog orkestra: Slađana Cvejić, Sonja Vojvodić, violina; Petar Obradović, viola i Milan Ninković, violončelo. Njima su se na Velikoj sceni KIC-a pridružili i istaknuti solisti: flautistkinja Žana Lekić, oboistkinja Nadica Ristić Simović i gost iz Beograda, klarinetista Veljko Klenkovski. Zajedničkim snagama su izveli tri Mocartova djela, koja su komponovana za gudački ansambl uz solističku dionicu duvačkog instrumenta.  Program *Schumann Only*, posvećen kamernoj muzici Roberta Šumana izveli su članovi Klavirskog kvinteta *Stretto* iz Podgorice kojeg čine: Milena Nikočević, klavir; Eleonora Nikolić i Milena Vuković, violine; Mirjana Jovanović, viola i Lazar Bubanja, violončelo. U ciklusu *Kamerna muzika* zapažen koncert imao je i kamerni duo u kojem je nastupio jedan od najuglednijih violista na svijetu Mihail Bereznjicki sa pijanistkinjom Marijom Popović.

U okviru koncertnih ciklusa podgoričkoj publici su se uspješno predstavili i klavirski duo Ana i Ida Muratagić iz Podgorice, koji je obilježio dvadeset godina od osnivanja, kao i Kamerni orkestar iz Osla.

Još jedan važan program nastavio je da obogaćuje muzičku produkciju Ustanove, a posvećen je stvaralaštvu žena. Četvrto izdanje ciklusa *Kompozitorke iz sjenke* predstavilo je publici, na Međunarodni dan žena, muziku evropskih i američkih autorki koje su stvarale krajem 19. i u prvoj polovini 20. vijeka. Izvedena su djela Melani Bonis (Trio svita, za flautu, violinu i klavir Op. 59), Klare Šuman (Tri Romanse za violinu i klavir Op. 22), Fani Mendelson Hensel (Gudački kvartet u Es duru) i Ejmi Bič (Tema i varijacije za flautu i gudački kvartet, Op. 80). Ovaj muzički program okupio je trinaest afirmisanih muzičara iz Crne Gore i regiona. Nastupili su: trio Žana Lekić (flauta), Marija Đuranović (violina) i Nataša Popović, (klavir), duo Vujadin Krivokapić (violina) i Bojan Martinović (klavir), te gudački kvartet *Vollmond* i gudački kvartet *Doclea*.

Projekat *Ljetnji kamp za kamernu muziku* nastavio je da sedmu godinu zaredom ostvaruje svoju umjetničku misiju. Ponovo je okupio iskusne umjetnike koji su edukovali mlade talente za koncertno izvođenje. Zajedničkim snagama su, tokom ljetnjih mjeseci, pružili publici izuzetno uspješne koncerte sa velikim brojem polaznika i ansambala, od trija-kvarteta-kvinteta do kamernog orkestra. Desetak renomiranih mentora i saradnika, među kojima su vrhunski umjetnici violinista Anton Martinov i klarinetista Veljko Klenkovski, ostvarili su nakon sedmice rada na Kampu zapažene rezultate i omogućili nadahnuta izvođenja raznovrsnih muzičkih djela polaznika različitih generacija. Prvi put, kamerni orkestar je pod upravom Antona Martinova izveo jednu od najpopularnijih mladalačkih simfonija Mocata (br. 29), što je dodatno pospješilo entuzijazam i izvođački razvoj polaznika *Ljetnjeg kampa* za *kamernu muziku*.

Muzički program obilježila su gostovanja aktuelnih regionalnih umjetnika koji izvode raznorodne muzičke žanrove (sevdah, rok, pop, bluz, džez) i koji imaju razvijene internacionalne karijere: Amira Medunjanin i Bojan Zulfikarpašić, Katarina Pejak Trio, Nikola Vranjković, Božo Vrećo, Marko Luis, Damir Imamović i *Sevdah Takht*.

Zahvaljujući manifestaciji *Mjesec poštovanja džeza u Crnoj Gori*, muzički program Ustanove je bio bogatiji za džez koncerte koji su bili posvećeni temi *Žene u džezu*. Na sceni KIC-a nastupile su ugledne umjetnice iz različitih krajeva Evrope. Bosansko-hercegovačka pjevačica Nataša Mirković je u pratnji svojih kolega u triju izvela repertoar sa svog novog CD albuma pod nazivom *Sefardske pjesme Jugoistočne Evrope*, za koji je dobila prestižnu evropsku nagradu. Njemačka kompozitorka i pijanistkinja Julija Hulsman je interpretirala muziku sa svoj novog, šestog po redu, albuma *Sooner or Later* objavljenog u izdanju prestižne ECM Records. Kompozitorka i multiinstrumentalistkinja Jasna Jovićević je, takođe, predstavila svoj novi projekat *Flow Vertical* sa svojim šestočlanim ansamblom. Manifestacija *Mjesec poštovanja džeza* ponudila je podgoričkoj publici premijerna gostovanja pomenutih umjetnica. Važno je naglasiti da je na Velikoj sceni KIC-a gostovala i poznata džez umjetnica Marilin Mazur iz Danske sa svojim aktuelnim projektom *Shamania*. Mazur je nastupila sa svojim ženskim orkestrom koji čine umjetnice iz Skandinavije.

Povodom *Praznika muzike*, 21. juna, u KIC-u je nastupio jedan od najzapaženijih francuskih džez pijanista i kompozitora Erik Legnjini sa svojim triom. Na taj način je nastavljena uspješna saradnja Ustanove sa Francuskim institutom i udruženjem Jazz Art u osmišljavanju i realizaciji gostovanja francuskih umjetnika.

Na sceni KIC-a su svoje polugodišnje i godišnje koncerte održali muzičke škole “Vasa Pavić” i “Andre Navara” iz Podgorice. Gostovali su i projekti drugih institucija i organizacija poput fondacije *Operosa* s kamernom operom *La serva padrona* i Ambasade SAD koja je publici predstavila vojni orkestar USAREUR Band and Chorus.

Sale su bile rasprodate i za muzičko-poetske večeri Ivana Bosiljčića. Prvi festival crnogorske narodne pjesme *Stare note-novi zvuci* publika je pratila sa oduševljenjem. Ustanova je bila i suorganizator dvodnevnog muzičko-plesnog događaja *Tradicija muzike i plesa centralne Evrope* koji je predstavio ansamble i muzičare iz Poljske, Mađarske, Češke, Austrije, Slovačke i Crne Gore.

Foklorni ansambl KIC-a “Budo Tomović” nastavio je da afirmiše etno-kulturu. Priredio je nekoliko koncerata širom zemlje, ali je dostojno predstavio Podgoricu i Crnu Goru van njenih granica. Ljepotu crnogorske igre i nošnje prikazali su u Marseju, Ohridu, Puli i Antaliji. Za građane je organizovan besplatan kurs Crnogorskog ora.

Održavane su probe i nastupi KIC POP HORA koji je kao novi projekat NVU *Kutak* u aprilu 2017. godine pokrenut uz podršku KIC-a “Budo Tomović”. KIC POP HOR je u 2018. godini održao više od 30 koncerata širom Crne Gore i objavio svoj prvi spot za pjesmu *Bilećanka*. Poseban uspjeh HORA je projekat *Bez dileme-antifašizam* u okviru kojeg je održano 11 spektakularnih koncerata, pod dirigentskom palicom prof. Saše Barjaktarovića, a za koje je vladalo nezapamćeno interesovanje. Koncerti koje je HOR održao u Velikoj sali KIC-a , u martu i maju, predstavljali su takođe izuzetne muzičke događaje. U decembru je na inicijativu i poziv KIC POP HORA uz još 30 muzičara realizovan muzički događaj *Montenegro pop festival* - MNE POP FEST.

Ustanova je bila i suorganizator muzičkog pop-rok festivala *City Groove* i Festivala folklora djece i mladih *Skoči kolo da skočimo*.

***Dramski program***

Dramski program Ustanove je doprinosio afirmaciji pozorišne kulture kroz organizovanje tradicionalnih manifestacija, rad Pozorišne radionice DODEST-a, gostovanje profesionalnih i amaterskih ansambala i saradnjom sa filmskim programom koji je rezultirao revijom *Pozorište na filmu III*.

Treća manifestacija kamernih dramskih ostvarenja MAKADO obilježila je pozorišni program Ustanove. Nadmašila je sva očekivanja kvalitetom i selekcijom predstava, kao i brojnošću publike. Na kartu više, publika je u toku trajanja MAKADA mogle vidjeti predstave: *Jami distrikt*, *Vrijeme je za magiju*, *Tako je govorio lepi*, *Gospodin Foka* i *Krivica*. Koncepcija koja podrazumijeva premijerna prikazivanja kamernih dramskih formi pozorišta iz Crne Gore, uz gostovanja uglednih pozorišnih stvaralaca iz regiona, pokazala se i ovoga puta kao dobra formula za uspjeh. Manifestacija je pored izuzetnog odziva publike bila i sjajno medijski propraćena, što govori u prilog njenom kvalitetu i mjestu na mapi pozorišnih zbivanja u Podgorici.

U okviru obnovljene manifestacije Dani DODEST-a publika je mogla da premijerno vidi predstave *Malo o duši*, *Jelena žena koje nema* i *Zalutali metak*. Cilj manifestacije je bio da publiku podśeti na uspješno trajanje pozorišta DODEST koje je 70-tih i 80-tih godina prošlog vijeka u Crnoj Gori, pionirski i istraživački afirmisalo moderno shvatanje teatra, okupljajući mlade i talentovane dramske umjetnike koji su kasnije ostvarili značajne karijere na EX YU prostoru.

Pozorišna radionica DODEST-a realizovala je premijeru predstave *Kaška* sa temom iz života Roma, pisanu na crnogorskom i romskom jeziku, a u kojoj su osim polaznika Radionice nastupala i romska đeca. Pisac teksta Ruždija Sejdović, Rom rođen u Podgorici, a koji trenutno predaje u Njemačkoj, na simboličan način je tretirao negativnu tradiciju svojih sunarodnika. Ovaj projekat, prvi ovakve vrste u Crnoj Gori, podržali su i Ministartsvo za ljudska i manjinske prava i Crveni krst. Uspješno je predstavljao Ustanovu na Festivalu dramskih amatera Crne Gore u Bijelom Polju, gdje je nagrađen sa tri nagrade. Predstava *Kaška* je usmjerila interesovanja domaćih dramskih amatera na položaj manjinskih populacija u tradicionalnom kontekstu njihovih običaja i navika.

Pored brojnih izuzetnih predstava izvedenih na scenama KIC-a, odlične kritike dobile su *Mlijeko u pahu* (koprodukcija KIC-a i NVO-a Atak) i *Smrt fašizmu-o ribarima i slobodi* koja je plod saradnje Ustanove i Reflektor teatra iz Beograda. Ustanova je pružila organizaciono-tehničku podršku *Međunarodnom festivalu lutkarstva* i *Festivalu internacionalnog alternativnog teatra*-FIAT.

***Filmski program***

Filmski program je nastavio da promoviše sedmu umjetnost kroz prikazivanje tradicionalnih ciklusa i revija stranih kinematografija.

U januru je, petu godinu zaredom, organizovana revija pod nazivom *Mjuzikl-filmska rapsodija V* koja je obuhvatila četiri ostvarenja posvećena ovom žanru.

Februar je bio u znaku obilježavanja *Dana zaljubljenih*. U okviru programa *Ljubav na filmu II* prikazane su četiri melodrame i romantične komedije: *Princ plime, Osveta*, *Djevojka koju sam volio* i *Mostovi okruga Medison*. Intersektorska saradnja dramskog i filmskog programa ponovo je rezultirala projektom *Pozorište na filmu III*. Na otvaranju revije dr Edin Jašarević i Andro Martinović su sa stručnog aspekta preispitivali estetske veze i međuzavisnost dva medija umjetničkog izražavanja, nakon čega su prikazana tri igrana ostvarenja rađena na osnovu pozorišnih djela.

U fokusu filmskog programa je bila žena, odnosno glumice koje su ostvarile značajne karijere prepoznate na globalnom planu. Ciklus *Filmske dame* započeo je prikazivanjem filmova holivudske dive Meril Strip. Narednih mjeseci ciklus je nastavljen predstavljanjem najznačajnijih ostvarenja Elizabet Tejlor, Merlin Monro, Glen Klouz, Dajane Kiton, Nikol Kidmen, Džejn Fonde i Džulijane Mur.

April je bio rezervisan za temu odnosa filma i književnosti, u čast *Svjetskog praznika knjige.* Tokom revije *Svjetska književnost na filmu VI* publika je mogla ponovo viđeti djela rađena na osnovu književnog predloška: *Hauardov kraj*, *Krila golubice*, *Ostaci dana* i *Odsjaji u zlatnom oku*.

Gledaoci su, kao i ranijih godina, dobili mogućnost da putem ankete biraju filmove koje mogu ponovo da gledaju u okviru revije *Filmski snovi - gledaoci biraju*. Na taj način publika je postala akter filmskih zbivanja u KIC-u, što predstavlja još jedan doprinos u kreiranju programske koncepcije.

Septembar je bio posvećen komediji kao filmskom žanru.

U saradnji sa stranim ambasadama i predstavništvima prikazana su aktuelna ostvarenja finske, norveške, češke, mađarske, izraelske, poljske, slovačke i italijanske kinematografije. Na osnovu ove međunarodne saradnje, podgorička publika je imala priliku da prati aktuelne filmove evropskih kinematografija koje nije u mogućnosti da vidi u komercijalnim bioskopima.

KIC je pružio organizaciono-tehničku podršku filmskim festivalima: *Ubrzaj*, *AVI fest* i *Podgorica Film Festival*. Na taj način je intenzivirana saradnja sa Crnogorskom kinotekom.

***Likovni program***

Likovni program je nastavio da afirmiše vizuelnu kulturu predstavljanjem autorskih i kolektivnih izložbi umjetnika različite generacijske dobi i organizovanjem kulturološko-dokumetarnih izložbi. Usljed nedostatka specijalizovanog galerijskog prostora, izložbe su, kao i ranijih godina, održavane u holu Ustanove.

Podgorička publika je mogla da vidi raznovrsne likovne ekspozicije. Početkom godine, realizovana je izložba stripa pod nazivom *Zgažena izložba* autora Srđana Ivanovića. Mart su obilježile dvije izložbe posvećena Međunarodnom danu žena koje su organizovane u saradnji sa Centrom za ženska prava. Prikazani su dizajnerskii radovi Milice Šaranović na temu seksualna objektifikacija žene, kao i  izložba fotografija poznatog vojvođanskog fotografa Darka Dozeta *20 godina u jednoj sekundi*.

U aprilu je predstavljena grupna izložba trinaest polaznika *Art studija Radulović* kojeg vodi akademska slikarka Marina Radulović i zajednička izložba Anastazije Jakšić i Viktorije Aleksejcove, učenica devetog razreda osnovne škole “Milorad Musa Burzan”. U izložbenom holu radove su predstavili i članovi likovne sekcije talenata *Razdragana slikarska družina* koju vodi Seida Belegović, likovni pedagog.

Praksa prezentacije umjetničke fotografije nastavljena je prezentacijom izložbe koja je obuhvatila  25 fotografija kanadske umjetnice Natalije Daust pod nazivom *Koren dream 2016*. Svoje foto-radove izložila je i Aida Orahovac Kuč. Izložba je nosila naziv *Najljepši si grade moj* i bila je posvećena Podgorici.

U septembru su povodom Svjetskog dana mira izloženi đečiji radova iz raznih krajeva svijeta, učenika osnovne škole “Radojica Perović” i privatne škole *Art labaratorija*. Predstavljena je kolektivna izložba slika 16 autora - učesnika prve likovne kolonije *Medun 2018*. Narednog mjeseca, svoju drugu samostalnu izložbu crteža *Krug* predstavila je Tamara Radusinović.

Na kraju godine, organizovane su: izložba slika *Živi Mediteran* autora Dragana Pečurice, ekspozicija fotografija *Staze, ljudi, predjeli*, organizovana povodom obilježavanja 40 godina rada planinarskog društva *Komovi*, kao i prezentacija slika *Impresije* pisca i slikara Todora Živaljevića Veličkog. Publika je u velikom broju propratila i devetu samostalnu izložbu slika Milorada Mika Uzelca.

***Informativno-edukativni program***

Informativno-edukativni program je nastavio da obogaćuje domaću književnu scenu novim stvaralačkim dometima.

*Forum mladih pisaca* je ponovo okupio mlade i talentovane polaznike. Održavao je redovne susrete i sprovodio svoje aktivnosti. Kruna rada *Foruma* je objavljivanje zbornika radova njegovih članova u izdanju KIC-a “Budo Tomović”. U četvrtoj zajedničkoj zbirci *Bespomoćne riječi*, pored poezije i proze autora *Foruma*, zastupljeni su i najuspjeliji radovi polaznika tromjesečne radionice kreativnog pisanja. Knjiga je promovisana u novembru.

U skladu sa ciljevima na planu edukacije iz oblasti kreativnog pisanja, održana je pomenuta tromjesečna radionica u periodu od marta do maja, koju je vodio pisac Vasko Raičević. Radionicu je pohađalo dvadeset članova.

KIC *Škola retorike* je i u 2018. godini nastavila svoju edukativnu aktivnost. Pod rukovodstvom prof. dr Radovana Radonjića iznjedrila je šestu generaciju govornika. Školu je pohađalo oko 30 polaznika koji su uspješno usvajali znanja iz oblasti debatovanja i pregovaranja.

U okviru ciklusa *Savremena crnogorska književnost* promovisane su knjige *Naši su životi bjekstva* Jovana Nikolaidisa i zbirka poezije Đorđa Šćepovića *Prije objave*.

Regionalni književni festival *LiTeritorija*, koji se održao treći put, organizovan je pod sloganom *Između kultura*. Tema Festivala je egzil, jedan od ključnih problemskih pojmova savremenog svijeta i književnosti. Ovoga puta manifestacija je bila šire koncipirana i obuhvatila je nekoliko aspekata: tema djela, pozicija pisca u etičkom, teritorijalnom i egzistencijalnom smislu i književno prevodilaštvo. U okviru glavnog programa gosti su bili: Andrej Nikolaidis, Roman Simić, Lejla Karamujić, Vladimir Vojinović, Tanja Mravak i Miloš Živojinović. Moderator razgovora bio je književni kritičar Vladimir Arsenić. Drugog dana Festivala predstavljeno je književno stvaralaštvo rumunskog pisca Kozmina Perce, a razgovor sa njim vodila je pjesnikinja Slađana Kavarić. Treće veče *LiTeritorije* bilo je posvećeno književnom prevodilaštvu, a u programu su učestvovali prevodioci Marinko Korošec (francuski), Jelena Knežević (njemački), Đura Miočinović (rumunski) i Vladimir Arsenić (engleski i hebrejski). Program je moderirao kritičar Marinko Vorgić.

U okviru programa *Veče sa piscem* predstavljen je književni portret Nikole Nikolića, a u programu *Prva knjiga* predstavljena je zbirka poezije Barbare Delač.

Gost redovnog programa KIC-a bio je poznati austrijski pisac Norbert Geštrajn. Promovisan je njegov roman *Neko* koji je 2018. godine objavljen u izdanju Otvorenog kulturnog foruma sa Cetinja.

U saradnji Ustanove sa Kulturnim centrom Novi Sad, u novembru je podgoričkoj publici predstavljena produkcija renomiranog novosadskog časopisa *Polja* i stvaralaštvo pisca Dušana Vejnovića.

Promovisana je i aktuelna književna produkcija u Crnoj Gori na književnim večerima organizovanim u Multimedijalnoj sali.

***Američki ugao***

U okviru projekta *Američki ugao* realizovana su edukativna predavanja, filmski ciklusi, specijalizovane umjetničko-zanatske radionice i internet prezentacije na kojima su bile obuhvaćene aktuelne teme iz društvenog života.

U programima *Američkog ugla* učestvovali su i domaći naučni i kulturni radnici koji su svojim izlaganjima i predstavljanjem sopstvenih ostvarenja obogatili ponudu Podgorice i omogućili stvaranje novih crnogorsko-američkih kulturnih veza. Debatni klub za tinejdžere, novinarski klub, kursevi kreativnog pisanja i diskusioni klub organizovani su u kontinuitetu. Kroz sedmične radionice animirana je najmlađa populacija. U skladu sa programskom orijentacijom, tematski su obilježavani datumi koji za američku kulturu imaju poseban značaj.

Ljubiteljima književnosti omogućeno je korišćenje izvorne literature (knjige, časopisi) na engleskom jeziku.

U savjetodavnom centru mreže Education USA svakodnevno se održavaju prezentacije posvećene studiranju u SAD i dobijanju stipendija za studije. Broj zainteresovanih učenika, studenata kao i poslijediplomaca je sve veći i podrška koju dobijaju je sveobuhvatna, nepristrasna i besplatna.

1. ***RAD ORGANA USTANOVE***

Organi Ustanove su: Savjet - organ upravljanja i direktor - organ poslovođenja.

Savjet i direktor su na śednicama razmatrali i rješavali pitanja od značaja za djelatnosti Ustanove. Savjet je donio:

-Odluku o usvajanju Izvještaja o radu Ustanove za 2017. godinu;

-Odluku o usvajanju Programa rada Ustanove za 2019. godinu;

-Odluku o razješenju direktora JU KIC „Budo Tomović“;

-Odluku o izboru v.d. direktora JU KIC „Budo Tomović“

-Odluku o raspisivanju Konkursa za izbor i imenovanje direktora JU KIC „Budo Tomović“ i o imenovanju Konkursne komisije.

***4. SARADNJA SA ORGANIMA, USTANOVAMA I DRUGIM ORGANIZACIJAMA***

U 2018. godini JU Kulturno-informativni centar „Budo Tomović“ nastavio je da ostvaruje intenzivnu i uspješnu saradnju s Osnivačem - Glavnim gradom Podgoricom, resornim Sekretarijatom za kulturu i sport, institucijama sličnog tipa, stranim ambasadama i predstavništvima, medijskim kućama, nevladinim sektorom i strukovnim organizacijama.

Saradnja sa organima, ustanovama i drugim organizacijama doprinijela je razmjeni iskustava i ideja, a uticala je na raznovrsnost programskih sadržaja koji su prikazani javnosti.

Glavni grad Podgorica i Sekretarijat za kulturu i sport podržavali su ostvarivanje ukupne programsko-poslovne politike. Podržali su značajna ulaganja u obnovi tehničko-tehnološke baze za izvođenje programa i to preko nabavke nove opreme, što predstavlja izuzetan i vrijedan doprinos u produkcionom funkcionisanju Ustanove.

Saradnja sa javnim ustanovama kulture čiji je osnivač Glavni grad odvijala se u kontinuitetu, posebno sa Gradskim pozorištem koje na scenama KIC-a priprema i izvodi predstave. Ostvarena je i saradnja sa Ministarstvom kulture.

Na osnovu Sporazuma o saradnji, zaključenog između Glavnog grada Podgorice, Ambasade SAD i JU KIC-a „Budo Tomović“ odvijala se i kontinuirana djelatnost projekta *Američki ugao*.

Nastavljena praksa realizovanja zajedničkih projekata sa stranim ambasadama i predstavništvima, posebno u domenu filma i muzike. Ambasada Republike Češke značajnim sredstvima donirala je nabavku neophodne opreme.

Ustanova je ostvarila kontinuiranu saradnju sa nevladinim organizacijama, ali iinstitucijama kulture u Crnoj Gori (Nikšić, Berane, Kotor, Tivat, Bijelo Polje, Kolašin). Uspostavljena je saradnja s ambasadama i diplomatskim predstavništvima van Crne Gore, među kojima su: Ambasada Indije u Beču i ambasade Finske, Irana, Argentine i Meksika u Beogradu. Obnovljena saradnja sa Kulturnim centrom Novog Sada odvijala se na obostrano zadovoljstvo.

Gostovanja profesionalnih i amaterskih pozorišnih predstava iz zemlje i regiona, uticala su na obogaćivanje kulturne ponude. To se odnosi i na saradnju sa obrazovnim insitucijama Muzičkom akademijom sa Cetinja, Umjetničkom školom za balet i muziku „Vasa Pavić“, Umjetničkom školom osnovnog i srednjeg muzičkog obrazovanja za talente „Andre Navara“.

Štampani i elektronski mediji su obavještavali javnost o dešavanjima u Ustanovi, o čemu postoji obiman press clipping.

KIC je, kao i ranijih godina, pružio organizaciono-tehničku podršku brojnim manifestacijama, među kojima su *Festival internacionalnog alternativnog teatra - FIAT*, *Međunarodni festival lutkarstva*, Folklorni festival *Skoči kolo da skočimo*, kao i filmskim festivalima koji su se utemeljili na mapi kulturnih događaja u Podgorici.

Sa prostorom, tehnikom i stručnim kadrom, KIC je opsluživao sve značajne događaje lokalne uprave (press-konferencije, javne rasprave i dr.).

1. ***ORGANIZACIJA I KADROVSKA OSPOSOBLJENOST USTANOVE***

Organizacija rada JU KIC „Budo Tomović”, podijeljena je na programe, Sektor za programe i Sektor za zajedničke poslove.

Važećim Pravilnikom o unutrašnjoj organizaciji i sistematizaciji poslova i radnih zadataka, sistematizovana su 32 radna mjesta sa 45 izvršilaca i uređena je organizaciona struktura.

U Ustanovi je do decembra 2018. godine radilo 44 zapošljenih. Od tog broja zapošljenih, 42 na neodređeno vrijeme, dok su po projektu *Američki ugao* zapošljena dva radnika. U decembru je jedan zaposleni napustio Ustanovu, tako da se godina završila sa 43 zapošljena.

Kvalifikaciona struktura zapošljenih do decembra u JU KIC „Budo Tomović” je bila sljedeća: 16 –v isoka školska sprema u obimu od 240 CSPK kredita, 3 - visoko obrazovanje u obimu 180 kredita CSPK, 23 – srednja stručna sprema u obimu 240 CSPK kredita i 2 srednje obrazovanje u obimu 180 CSPK kredita.

1. ***POSLOVNI PROSTOR I OPREMA***

Zaposleni u službama organizacione podrške aktivnostima i za zajedničke poslove, u skladu sa planiranim djelatnostima, doprinijeli su da se zadaci realizuju u skladu sa zakonom, štiteći imovinu Ustanove.

JU KIC "Budo Tomović" je u 2018. godini, sa prostorom i tehnikom kojom raspolaže, kao i stručnim kadrom, opsluživao sve značajne događaje lokalne uprave (press- konferencije, proslave, javne rasprave i dr.).

U postojećem objektu - zgradi KIC-a odvijale su se planirane poslovne i programske aktivnosti.

U zgradi Ustanove su smješteni i Crnogorsko društvo za borbu protiv raka, kao i dio Fakulteta za državne i evropske studije. Na scenama KIC-a svoje programske aktivnosti realizovalo je i JU Gradsko pozorište.

Uz podršku Glavnog grada u 2018. godini ostvarena su značajna ulaganja u poslovni prostor i opremu. U okviru kapitalnih izdataka planiranih budžetom koji su ukupno iznosili 48.000 eura, nabavljena je rasvjeta za hol (5.000 eura), mikseta za rasvjetu (8.000 eura), digitalni stejdž boks (3.000 eura), praktikabli za scenu (2.000 eura), oprema za ton (5.000 eura), a obavljena je i rekonstrukcija eletro-instalacione mreže u Velikoj sali u iznosu od 25.000 eura. Ove značajne investicije umnogome su unaprijedile tehničko-tehnološku bazu za produkciju programskih sadržaja. Ukoliko se trend ulaganja nastavi i u narednim godinama KIC će zasigurno u tehničkom smislu predstavljati jednu od prestižnih ustanova u Crnoj Gori.

Saradnja s Ambasadom Češke Republike rezultirala je dodatnom nabavkom nove opreme. Zahvaljujući razumijevanju čeških partnera nabavljeni su novi reflektori (1.000 eura), zvučnici (2.500 eura), kablovi za mikrofone (500 eura), praktikabli (2.600 eura), kao i digitalna mikseta za ton (2.000 eura). Češka strana donirala je i 1.000 eura za štampanje propagandnih materijala i publikacija koje afirmišu međusobnu saradnju.

1. ***IZVJEŠTAJ O REALIZACIJI FINANSIJSKOMG POSLOVANJA***

|  |  |  |  |  |
| --- | --- | --- | --- | --- |
| Ekon.  klasa | ***Naziv primitka / izdatka*** | ***Plan*** | ***Ostvareno*** | ***Izvršenje*** |
| 411  412 | **BRUTO ZARADE I OSTALA LIČNA PRIMANJA**  *-**Bruto zarad : neto, porez, doprinosi, prirez*  *-Ostala lična primanja: naknada za prevoz i ostala lična primanja* | ***485.900,00***  *453.210,00*  *32.690,00* | ***464.090,08***  *432.567,10*  *31.522,98* | ***96,00 %*** |
| 413  4131  4133  4134  4139 | **RASHODI ZA MATERIJAL**  *- Administrativni materijal*  *-Kancelarijski materijal*  *- Sitan inventar*  *- Sredstva higijene*  *- Materijal za posebne namjene*  *- Publikacije,časopisi,sl.list*  *-Ostali materijal za pos.namjene*  *- Rashodi za električnu energiju*  *-Ostali rashodi za materijal* | ***45.300,00***  *8.000,00*  *3.500,00*  *2.000,00*  *2.500,00*  *6.300,00*  *1.300,00*  *5.000,00*  *26.000,00*  *5.000,00* | ***37.555,69***  *7.999,70*  *3.491,97*  *1.998,53*  *2.509,20*  *5.491,07*  *877,15*  *4.613,92*  *19.339,19*  *4.725,73* | ***83,00%*** |
| **414**  4141  4143  4145  4147  4148  4149 | ***3.* RASHODI ZA USLUGE**  *- Rashodi za službena putovanja*  *- Komunikacione usluge*  *-Usluge prevoza*  *-Konsultantske usluge,projekti, studije*  *-Usluge stručnog usavršavanja*  *-Ostale usluge (sredstva za programe)*  *- Usluge štampe*  *- Usluge reklame i propagande*  *- Ostale ugovorene usluge*  *- Usluge smještaja* | ***44.350,00***  *1.500,00*  *4.000,00*  *8.000,00*  *5.000,00*  *500,00*  *25.350,00*  *10.250,00*  *1.800,00*  *5.000,00*  *8.300,00* | ***41.854,51***  *1.099,16*  *2.457,32*  *7.793,87*  *4.953,81*  *430,00*  *25.120,35*  *9.929,26*  *1.796,00*  *4.953,81*  *8.441,28* | ***94,00%*** |
| 4153 | **RASHODI ZA TEKUĆE ODRŽ. OPREME**  *-Tekuće održavanje opreme* | ***5.000,00***  *5.000,00* | ***4.296,11***  *4.296,11* | ***86,00%*** |
| 419 | **OSTALI IZDACI**  *-Izdaci po osnovu isplate ugovora o djelu*  *-Komunalne naknade* | ***82.650,00***  *74.650,00*  *8.000,00* | ***80.498,27***  *74.942,49*  *5.555,78* | ***97,00%*** |
| 431 | **TRANSFERI INSTITUCIJAMA,POJEDINCIMA,NEVLADINOM I JAVNOM SEKTORU**  *-Gostovanje folklornog ansambla u zemlji i inostran.*  -*Gostovanje KIC POP hora na koncertima i festivalima*  *-Muzički festival City groove* | ***28.500,00***  *6.000,00*  *2.500,00*  *20.000,00* | ***28.500,00***  *6.000,00*  *2.500,00*  *20.000,00* | **100,00%** |
| 441 | **KAPITALNI IZDACI**  *-Rasvjeta u izložbenom holu*  *-Mikseta za rasvjetu*  *- Digitalni stejdž boks*  *- Praktikabli za pozornicu*  *-Tonska oprema*  *- Rekon. elektroinst.na pozornici* | **48.000,00**  *5.000,00*  *8.000,00*  *3.000,00*  *2.000,00*  *5.000,00*  *25.000,00* | ***46.266,92***  *4.695,46*  *6.582,00*  *2.999,85*  *1.989,80*  *5.000,00*  *24.999,81* | **96,00%** |
|  | ***U K U P N O*** | ***691.700,00*** | ***652.498,55*** | ***94,00%*** |
|  |

|  |  |  |  |
| --- | --- | --- | --- |
| **Programi:** | **Plan** | **Ostvareno** | **Izvršenje** |
| **-** muzički progam  - dramski program  - filmski program  - likovni program  - inform.edukativni program  -aktuelni programi  - muzički festival,KIC POP hor,folklor | 35.000,00  15.500,00  10.583,00  2.000,00  12.188,00  27.729,00  28.500,00 | 34.976,00  15.493,00  10.561,00  1.980,00  12.162,00  27.730,90  28.500,00 |  |
| **Ukupno programske aktivnosti:** | **131.500,00** | **131.402,90** | **100,00%** |

U datom pregledu iskazana je budžetska potrošnja JU KIC “Budo Tomović” za period od 01.01.2018 do 31.12.2018. godine.

Sredstva za realizaciju Programa rada u ovom izvještajnom periodu iznosila su **652.498,55 ЕUR-a** ili **94,00%**planirane budžetske potrošnje KIC-a za 2018. godinu.

Učešće JU KIC “Budo Tomović” u stvaranju budžetskih sredstava u periodu od 01.01.2018 do 31.12.2018 .godine iznosio je **58.645,10 ЕUR-a**, а realizovan је: prihodima od prodaje ulaznica (28.948,00 EUR ), prihodima od zakupa sala ( 2.236,00 ЕUR ), prihodima od ugostiteljskih usluga (3.361,10 ЕUR), prihodima ostvarenim u Školi folklora (1.600,00 ЕUR), kao i prihodima ostvarenim po osnovu sponzorstava ili donacija ( 22.500,00 EUR).

Ovaj iznos čini 9,00 % ukupne budžetske potrošnje JU KIC “Budo Tomović” za period od 01.01. do 31.12.2018. godine.

1. ***OCJENA STANJA I PRIJEDLOG MJERA***

KIC “Budo Tomović” je zasigurno jedna od najreferentnijih ustanova kulture u Crnoj Gori kako po osmišljenom programskom konceptu, tako i broju realizovanih programa koji zadovoljavaju kulturne potrebe građana.

U 2018. godini Kulturno-informativni centar „Budo Tomović“ je realizovao 480 programa koje je pratilo oko 63 000 pošetilaca. Od ukupnog broja programa, izvedeno je 90 koncerata, prikazano 120 filmova, odigrane 53 predstave, organizovane 33 izložbe i upriličeno 119 književnih večeri. U Ustanovi je organizovano 65 edukativnih predavanja, tribina i okruglih stolova. Od ukupnog broja realizovanih programa 70 je premijernih.

U okviru muzičkog programa Ustanova je nastavila da realizuje prepoznatljive koncertne cikluse. Na KIC-ovim scenama nastupala su brojna domaća i svjetska muzička imena. Priređeni su koncerti afirmisanih muzičara Amire Medunjanin i Bojana Zulfikarpašića, a na zahtjev publike ponovo su nastupali Božo Vrećo i “kralj sevdaha” Damir Imamović sa bendom. Publici se prvi put predstavio Marko Louis, a za ljubitelje roka organizovan je koncert Nikole Vranjkovića sa bendom. Sale su bile rasprodate i za muzičko-poetske večeri Ivana Bosiljčića. Prvi festival crnogorske narodne pjesme *Stare note-novi zvuci* publika je prihvatila sa oduševljenjem. Ustanova je bila i suorganizator dvodnevnog muzičko-plesnog događaja *Tradicija muzike i plesa centralne Evrope* koji je predstavio ansamble i muzičare iz Poljske, Mađarske, Češke, Austrije, Slovačke i Crne Gore. Folklorni ansambl KIC-a Budo Tomović” nastavio je da unapređuje etno-kulturu. KIC POP HOR je nastavio sa probama i nastupima. Održao je 11 veoma uspješnih koncerata u okviru projekta *Bez dileme- antifašizam*. U decembru je na inicijativu i poziv hora uz još 30 muzičara realizovan muzički događaj *Montenegro pop festival* - MNE POP FEST. KIC je bio i suorganizator muzičkog pop-rok festivala *City Groove* i Festivala folklora đece i mladih *Skoči kolo da skočimo*.

Treća manifestacija kamernih dramskih ostvarenja MAKADO obilježila je pozorišni program Ustanove. Nadmašila je sva očekivanja kvalitetom i selekcijom predstava, kao i brojnošću publike. Pozorišna radionica DODEST-a realizovala je premijeru predstave *Kaška* sa temom iz života Roma, pisanu na crnogorskom i romskom jeziku, a u kojoj su osim polaznika Radionice nastupala i romska đeca. Pored brojnih izuzetnih predstava izvedenih na scenama KIC-a, odlične kritike dobile su *Mlijeko u pahu* (koprodukcija KIC-a i NVO-a Atak) i *Smrt fašizmu-o ribarima i slobodi* koja je plod saradnje Ustanove i Reflektor teatra iz Beograda. Ustanova je pružila organizaciono-tehničku podrškurealizaciji *Međunarodnog festivala lutkarstva* i *Festivala internacionalnog alternativnog teatra* - FIAT.

U okviru filmskog programa uspješno su realizovane prepoznatljive filmske revije i ciklusi: *Pozorište na filmu*, *Zlatne komedije*, *Mjuzikl-filmska rapsodija*, *Svjetska književnost na filmu*. Prikazana su i aktuelna ostvarenja finske, norveške, češke, mađarske, izraelske, poljske, slovačke i italijanske kinematografije, čime je nastavljena saradnja sa ambasadama u Crnoj Gori i regionu. U fokusu filmskog programa je bila žena. Ciklus *Filmske dame* obuhvatio je prikazivanje filmova holivudskih zvijezda. KIC je pružio podršku organizovanju filmskih festivala: *Ubrzaj*, *AVI fest*, *Podgorica Film Festival*.


KIC *Škola retorike* je i u 2018. godini nastavila svoju edukativnu aktivnost. Pod rukovodstvom prof. dr Radovana Radonjića iznjedrila je šestu generaciju govornika. *Forum mladih pisaca* koji okuplja mlade i talentovane stvaraoce, djelovao je u kontinuitetu i postigao zapažene rezultate. Ustanova je publikovala IV Zbornik radova polaznika Foruma pod nazivom *Bespomoćne riječi*, a organizovana je i višemjesečna Radionica kreativnog pisanja. Treći KIC-ov regionalni književni festival *Literitorija* ugostio je značajne pisce iz okruženja.


U okviru likovnog programa predstavljen su autorske i kolektivne izložbe likovnih umjetnika, kao i izložbe kulturološko–dokumentarnog sadržaja.

*Američki ugao*-projekat koji se realizuje petnaest godina pod okriljem KIC-a nastavio je da ostvaruje svoju misiju u popularizaciji američke kulture i uspostavljanju dobrih odnosa dvije zemlje.

Ustanova je ostvarila kontinuiranu saradnju sa nevladinim organizacijama, ali iinstitucijama kulture u Crnoj Gori (Nikšić, Berane, Kotor, Tivat, Bijelo Polje, Kolašin). Nastavljena je saradnja sa svim ambasadama i diplomatskim predstavništvima u Crnoj Gori, ali i sa nekoliko van nje, među kojima su: Ambasada Indije u Beču i ambasade Finske, Irana, Argentine i Meksika u Beogradu. Obnovljena saradnja sa Kulturnim centrom Novog Sada odvijala se na obostrano zadovoljstvo.

Uz razumijevanje i podršku Glavnog grada, ostvarena su značajna ulaganja u poslovni prostor i opremu**.**  Izvršena je sanacija elektroinstalacione mreže u Velikoj sali, nabavljena nova video i audio oprema, praktikabli, rasvjeta u izložbenom holu i mikseta za rasvjetu.





Saglasno članu 54 stav 1 tačka 29 Statuta Glavnog grada („Službeni list Crne Gore- opštinski propisi“, broj 8/19) Skupština Glavnog grada Podgorice, na śednici održanoj dana\_\_\_\_\_\_\_\_\_2019. godine, razmatrala je Izvještaj o radu Javne ustanove Kulturno-informativni centar „Budo Tomović“ Podgorica za 2018. godinu i na osnovu člana 127 Poslovnika Skupštine Glavnog grada („Službeni list Crne Gore – opštinski propisi“, broj 15/11), donijela sljedeće

OCJENE I ZAKLJUČKE

OCJENE

Javna ustanova Kulturno-informativni centar „Budo Tomović” Podgorica je u 2018. godini realizovala programom predviđene aktivnosti. JU Kulturno–informativni centar „Budo Tomović“, kao i prethodnih godina, nastavila je da na kreativan način doprinosi afirmaciji kulture i umjetnosti realizacijom brojnih programskih sadržaja koji su na izuzetan način unapređivali kulturnu ponudu Glavnog grada, a imajući u vidu kulturne potrebe građana.

U 2018. godini Ustanova je realizovala ukupno 480 programa od čega 54 premijere, koje je pratilo 63.000 pośetilaca. Od ukupnog broja programa izvedeno je 90 koncerata, prikazano 120 filmova, odigrane 53 predstave, organizovane 33 izložbe, upriličeno 119 književnih večeri. Scene KIC-a bile su otvorene za kulturne sadržaje različite programske profilacije.

U okviru muzičkog segmenta KIC-a „Budo Tomović“ realizovani su prepoznatljivi koncertni ciklusi. Filmski program obilježile su revije filmova posvećenih velikanima svjetske kinematografije. Dramski program u protekloj godini obilježila je realizacija trodnevne manifestacije kamernih dramskih ostvarenja „MAKADO“, koja je treći put organizovana. Realizovana je regionalna književna manifestacija „Literitorija“ koja je okupila savremene pisce iz Crne Gore, Srbije i Hrvatske.

Likovni program je nastavio da promoviše savremenu likovnu scenu i ostvaruje saradnju sa likovnim stvaraocima.

U okviru projekta Američki ugao realizovana su edukativna predavanja, filmski ciklusi i specijalizovane umjetničko-zanatske radionice i internet prezentacije na kojima su bile obuhvaćene aktuelne teme iz društvenog života.

Tokom 2018. godine, Ustanova je nastavila da ostvaruje intenzivnu saradnju sa organima, ustanovama i organizacijama u cilju realizovanja programa koji doprinose obogaćivanju kulturne ponude Podgorice i Crne Gore.

Polazeći od iznijetih ocjena, Skupština Glavnog grada – Podgorice, donosi sljedeći –

ZAKLJUČAK

1. Usvaja se Izvještaj o radu Javne ustanove kulturno-informativni centar „Budo Tomović“ Podgorica za 2018. godinu.

Broj: \_\_\_\_\_\_\_\_\_\_\_\_\_\_\_\_\_\_\_

Podgorica,\_\_\_\_\_\_\_\_\_\_\_\_\_\_\_2019. godine

**SKUPŠTINA GLAVNOGA GRADA – PODGORICA**

**PREDŚEDNIK SKUPŠTINE**

**Dr Đorđe SUHIH**